Paġna Din il-pubblikazzjoni tinkludi mistoqsijiet bil-miktub magħmula mill-Membri tal-Parlament Ewropew u t-tweġibiet tagħhom mogħtija minn istituzzjoni tal-Unjoni Ewropea. Għal kull mistoqsija u tweġiba, il-verżjoni tal-lingwa oriġinali hija ppreżentata qabel traduzzjoni possibbli. F'xi każijiet, jista' jkun li r-risposta tingħata b'lingwa differenti minn dik tal-mistoqsija. Dan jiddependi mil-lingwa li jaħdem biha l-kumitat li jkun intalab jagħti tweġiba. Dawn il-mistoqsijiet u tweġibiet huma ppubblikati skont l-Artikoli 117 u 118 tar-Regoli tal-Proċedura tal-Parlament Ewropew. Il-mistoqsijiet u t-tweġibiet kollha jistgħu jinqraw fis-sit elettroniku tal-Parlament Ewropew (Europarl) taħt l-intestatura Mistoqsijiet Parlamentari: Grupp tal-Partit Popolari Ewropew (Demokristjani) Grupp tal-Alleanza Progressiva tas-Socjalisti u d-Demokratici fil-Parlament Ewropew Grupp tal-Alleanza tal-Liberali u d-Demokratiċi għall-Ewropa Grupp tal-Konservattivi u Riformisti Ewropej Grupp tal-Ħodor/Alleanza Ħielsa Ewropea Grupp Konfederali tax-Xellug Magħqud Ewropew - Xellug Aħdar Nordiku Grupp għall-Ewropa Ħielsa u Demokratika Huwa prinċipju bażiku tal-liberaliżmu li l-individwi għandhom id-dritt jagħmlu li jridu, dment li ma jiksrux id-drittijiet ta' ħaddieħor. Dan jinkludi l-libertà li jipperikolaw lilhom infushom, jekk jagħżlu li jagħmlu hekk. Madankollu, l-aktar approċċi regolatorji reċenti tal-UE u ta' xi Stati Membri tagħha aktar jidhru li mexjin lejn forma ta' paternaliżmu, billi jirregolaw iżżejjed ħajjet in-nies u jillimitaw il-libertajiet tagħhom. Il-lista m'hemmx tmiemha, u dan l-aħħar ħaddnet il-logħob tal-azzard, ix-xorb, il-ħelu jew — bħala l-aħħar novità — l-użu tal-boroż tal-plastik. Il-Karta tad-Drittijiet Fundamentali tal-Unjoni Ewropea, li l-UE qablet li kellha tkun il-bażi ċentrali tal-azzjoni governattiva tagħha, tinkludi wħud mill-prinċipji li ġejjin: (Artikolu 1) li ċ-ċittadini jitħallew jgħixu fil-libertà, u ma jiġux soġġettati għal regolazzjoni żejda u għal paternaliżmu statali; (Artikolu 15) li ċ-ċittadini jitħallew jagħżlu xogħolhom liberament; (Artikolu 17) li ċ-ċittadini jitħallew jużaw liberament proprjetà li jkunu kisbu skont il-liġi; u (Artikolu 20) li ma jitħalliex iseħħ li sitwazzjonijiet ugwali jiġu ttrattati b'mod diżugwali. Il-Kummissjoni tirreaġixxi bil-ħeffa meta biss ikun hemm possibbiltà li sseħħ vjolazzjoni ta' proporzjonijiet gravi, imqar jekk tkun ta' darba, anki meta dawn il-vjolazzjonijiet jolqtu oqsma aktar astratti bħalma huwa l-istat tad-dritt, bħal fil-każ tal-Ungerija u tar-Rumanija. Vjolazzjonijiet tal-Karta taħt il-bandiera tal-paternaliżmu ilhom ħafna iktar żmien jaffettwaw naqra naqra d-drittijiet fundamentali taċ-ċittadini, imma l-Kummissjoni tibqa' siekta. Din it-tendenza li "jeħtieġ li nipproteġu lin-nies minnhom infushom" spiss tiġi ġġustifikata bil-possibbiltà li, jekk ma jsirx hekk, in-nies jisfaw piż fuq is-sistemi soċjali. Fil-fehma tal-Kummissjoni, spejjeż soċjali potenzjali huma raġuni suffiċjenti biex dak li jkun jirrestrinġi l-libertajiet fundamentali? Jekk le, il-Kummissjoni x'passi biħsiebha tieħu biex tevita paternaliżmu eċċessiv min-naħa tal-Istati Membri? Il-Karta tad-Drittijiet Fundamentali tal-Unjoni Ewropea hija vinkolanti fuq l-istituzzjonijiet tal-UE u huwa r-rwol tal-Kummissjoni li tiżgura li din tiġi rispettata f'kull azzjoni tal-UE. Fil-prattika, dan ifisser illi l-proposti leġiżlattivi kollha tal-UE jiġu miflija bir-reqqa mal-Karta, inklużi mal-Artikoli 1, 15, 17 u 20 tagħha. B'mod aktar partikolari, il-Valutazzjoni tal-Impatt li takkumpanja kull proposta leġiżlattiva se jkollha tinkludi analiżi bir-reqqa tad-drittijiet fundamentali. F'dan ir-rigward, ta' min ifakkar li l-Artikolu 52(1) jipprovdi li kwalunkwe limitazzjoni tad-drittijiet tal-Karta trid tkun prevista bil-liġi u li soġġetti għall-prinċipju ta' proporzjonalità, jistgħu jsiru limitazzjonijiet biss fejn ikun meħtieġ u jekk dawn ġenwinament jilħqu l-għanijiet ta' interess ġenerali rikonoxxuti mill-Unjoni jew il-ħtieġa li jiġu protetti d-drittijiet u l-libertajiet ta' oħrajn. Skont l-Artikolu 51(1), il-Karta tapplika għall-Istati Membri meta jkunu qed jimplimentaw id-dritt tal-Unjoni Ewropea. Il-Kummissjoni tista' tieħu l-qorti Stat Membru li jikser id-drittijiet fundamentali meta jkun qed jimplimenta il-liġi tal-UE. F'każijiet barra mill-iskop tal-liġi tal-UE, huwa madankollu għall-Istati Membri, inklużi l-awtoritajiet ġudizzjarji tagħhom, biex jiżguraw li d-drittijiet fundamentali jiġu rispettati u mħarsa b'mod effettiv. Isegwi għalhekk li kull azzjoni tal-UE trid tkun konformi mal-ogħla standard fir-rigward tal-konformità mad-Drittijiet Fundamentali fi żmien li ssir il-proposta kif ukoll waqt l-implimentazzjoni.
Extracted from C_239_2014.html